1965 йылда үҙ аллы Салауат районын тергеҙгәндән һуң, уның үҫеше агросәнәғәт комплексы сиктәрендә дауам иткән. Был — игенселек һәм малсылыҡта ғына хеҙмәт итеү түгел, ә ауыл хужалығы производствоһы менән шөғөлләнгән хеҙмәтсәндәрҙең бөтөн йәшәү шарттары комплексы. Район үҙәгендә кәрәкле инфраструктура: үҙәк дауахана, сауҙа, төҙөлөш ойошмалары, почта һәм элемтә, мәҙәниәт һәм мәғариф учреждениелары, идаралыҡ органдары булдырыу. Үҙәк дауахана РСФСР Финанс министрлығы аҡсаһына, район Элемтә йорто С. Юлаевҡа 225 йыл тулыу айҡанлы Элемтә министрлығы аҡсаһына төҙөлдө. Район мәҙәниәт йортон төҙөүҙә «Востокнефтепроводстрой» тресы управляющийы Социалистик Хеҙмәт Геройы Ә.Х.Һунарсиндың ярҙамы күп булды. Район хакимиәте бинаһын төҙөү ҙә КПСС Үҙәк Комитеты контроле һәм «Востокнефтепроводстрой» тресы ярҙамы менән тормошҡа ашырылды. Шул йылдарҙа Кропачёво — Малаяҙ — Мәсәғүт юлына асфальт һалынды. Сулпан ауылы эргәһендәге күпер, Йүрүҙән аша Нәсибаш йүнәлешендә ҙур әһәмиәтле күпер төҙөлдө. 1968—1975 йылдарҙа район ауылдарында «Бакирэнерго» ойошмаһы тырышлығы менән тулыһынса электроэнергия үткәрелде.